Gandia mostra el seu suport a la Confraria de Pescadors i rebutja un possible acord de la Comissió Europea que reduiria dràsticament els dies de pesca d'arrossegament
10 desembre 2024

## Gandia mostra el seu suport a la Confraria de Pescadors i rebutja un possible acord de la Comissió Europea que reduiria dràsticament els dies de pesca d'arrossegament10 desembre 2024Última actualització: 10 desembre 2024

![](../gestion/img/7d8ed27b6c6220512abfe31609efa3595ef30c4d53e9e37814ccc56f546a10af.jpg)  
  

L'alcalde de Gandia, **José Manuel Prieto**, juntament amb la primera tinenta d'alcalde i regidora delegada de Pesca, **Alícia Izquierdo**; el president de la Junta de Districte del Grau, Miguel Ángel Picornell,ha mantingut aquest matí una trobada a alcaldia amb el president de la Confraria de Pescadors de Gandia, **Domingo Ciurana**, i el secretari de l'entitat, **Enrique Ferrer**, on els representants municipals han volgut traslladar tot el suport del govern municipal a la Confraria davant un possible acord de la Comissió Europea que passa per reduir dràsticament els dies en què es podrà faenar amb pesca d'arrossegament.

En primer lloc, Prieto ha mostrat el seu rebuig a l'acord de la Comissió Europea. Després de la trobada s'ha acordat remetre hui mateix una carta al ministre d'Agricultura i Pesca per mostrar-li el suport a la intenció de l'executiu d'Espanya de bloquejar aquest acord perquè no entre en vigor. Paral·lelament, l'alcalde ha anunciat que al pròxim plenari es presentarà una declaració institucional que espera tinga el suport de totes les forces polítiques al consistori.

"_L'acord és lesiu i atenta directament contra la pesca d'arrassogament i les arts menors de la nostra pesca que, a més, en el cas de la nostra confraria, suposa un percentatge elevat_", ha declarat l'alcalde, qui ha anunciat que "ens oposarem a l'acord de la Comissió Europea i intentarem que el Govern d'Espanya rebutge amb contundència aquesta proposta perquè afecta els nostres pescadors i el relleu generacional en què venim treballant de la mà de la Confraria”.

Un altre aspecte que ha insistit la primera autoritat de municipal és que l'acord farà més difícil menjar peix de proximitat i tindre un producte de qualitat sobre el qual s'està treballant en base a criteris de sostenibilitat.

Per part seua, Izquierdo ha explicat que la mesura afectaria 5 barques d'arrossegament de la Confraria, un nombre que pot semblar menor, però que suposa el 100% de la flota d'arrastre a la nostra ciutat.

“_El que els professionals del sector ens han explicat és que la solució passa per bloquejar l'acord sempre que s'aconseguisquen cinc països que s'hi oposen. Ara mateix sabem que Espanya, França i Itàlia s'oposen, i sembla que Portugal, Malta, Xipre i Croàcia estarien en eixa línia. En aquest cas es podria forçar la presentació d'una nova proposta_”, ha explicat la responsable de Pesca del consistori, que ha reiterat el suport a la Confraria i al sector pesquer de la Mediterrània.